Ego Hugo, dux Burgundię et Albonii comes, notum fieri volo omnibus tam presentibus quam futuris quod Reynerius, dominus de Susse, movit querelam erga monachos Buxerię super universa quę pater ejus Josbertus domui Buxerię in elemosina donaverat. Tandem vero, Dei timore componctus, cum Iherosolimam ire pararet, die quadam apud Vallem caram veniens, coram Galone, abbate Buxerię, veniam petiit, helemosinasque patris sui recognoscens, quicquid calumpniabat, etiamsi pater non dedisset, donavit. Et propter hoc de substantia Buxerię sexaginta solidos et palefridum unum habuit. Rei hujus testes sunt: Galo, abbas Miratorii, Humbertus de Eschanna, Guido de Corgoolon, Odo de Sarrigne. In crastinum autem, apud Succe, idem Rainerius quod domui Buxerię donaverat recognovit, pasturam scilicet per totum territorium de Martrox et de Noyrs et de Succe cum usu nemorum necessario ad bordella pastorum construenda et ad focum faciendum, vias etiam et carrerias, ususque necessarios, et rameras et umbracula omnium construenda per totam terram suam concedens absque dampno pratorum, quod si contigerit simplici restauratione et sine lege reddetur. Laudavit hoc totum Helisabeth, uxor Rainerii, bono animo que et de beneficio Buxerie vacam unam cum vitulo propter hoc habuit. Rei hujus testes sunt: Galo, abbas Muratorii, Odo de Sarrigne, Guido de Corgoolon. Laudavit eamdem rem Obertus, frater ipsius Rainerii. Cujus rei gratia et ipse quinque solidos habuit. Rei hujus testes sunt: Obertus de Thil, Hugo, frater ipsius Oberti, et Jacobus, filius ejusdem Hugonis, et Willelmus de Eschere. Acta sunt hec anno ab incarnatione Domini M°C° sexagesimo septimo. Transactis deinde pluribus annis predictus Rainerius erga fratres Buxerię tempore Anserici, abbatis ejusdem loci, querelam que pacificata fuerat iterum removit, que querela semel et injuste ventilata, tandem per manum nobilium virorum, Haymonis videlicet, domini Marrigneii, et Hugonis Luderoche et Arnulfi de Clemere perfecte pacificata est in hunc modum; quod dominus Rainerius universa que calumniabat fratribus in pace possidenda concessit. Laudavit insuper quicquid Theobaldus ab ipso tenebat in pasturis et nemoribus supradictorum locorum et decima de Martrox. Et super hoc contra universos calumpniatores garantiam portare promisit, et propter hoc sexaginta solidos fortis monete habuit. Laudavit hoc Josbertus, filius domini Rainerii, qui propter hoc quatuor solidos habuit. Hujus rei testes sunt: Humbertus, prior; Martinus, cellerarius; Guido, grangiarius Buxerię; Haimo de Croochum; Willelmus de Eschère; Willelmus Mautelanz. Laudavit hęc omnia Helysabeth, uxor ipsius Rainerii, et propter hoc vacam unam cum vitulo habuit. Laudaverunt etiam pueri ipsius Rainerii, videlicet Haymo, Johannes, Guido, ceteri non erant ad etatem laudandi. Hujus rei testes sunt: Gerardus, monachus Buxerię; Guido prior de Succe; Arnulfus de Clemere; Bartholomeus Bardus; Petrus de Foresta. Actum est hoc anno ab incarnatione Domini millesimo centesimo octogesimo octavo.